ג'יימס פינקני הנדרסון

ג'יימס פינקני הנדרסון (באנגלית: James Pinckney Henderson; ) היה עורך דין, איש צבא ופוליטיקאי אמריקאי מטקסס, איש המפלגה הדמוקרטית, שכיהן כמושל טקסס הראשון בשנים 1846–1847, וכסנאטור מטעמה מ-1857 ועד מותו.
ראשית חייו
ג'יימס פינקני הנדרסון נולד בעיר לינקולנטון שבקרוליינה הצפונית, כבנם של לוסון הנדרסון ושל אליזבת (לבית קארות') הנדסון. לאחר סיום לימודיו בבית הספר אקדמיית פלזנט רטריט, הוא החל ללמוד משפטים באוניברסיטת קרוליינה הצפונית. עם סיום לימודיו הוא למד 18 שעות ביום כדי לעבור את בחינות לשכת עורכי הדין. ב-1829 הוא התקבל ללשכת עורכי הדין של קרוליינה הצפונית.
שירות צבאי והמעבר לטקסס
לאחר שהוסמך כעורך דין, שירת הנדרסון במיליציה של קרוליינה הצפונית, והגיע עד לדרגת קולונל. ב-1835 הוא עבר לקנטון שבמיסיסיפי, שם הוא פתח משרד עורכי דין

עד מהרה עברה תשומת הלב שלו למאבקה של רפובליקת טקסס נגד מקסיקו. הנדרסון החל לשאת נאומים כדי לגייס כספים וכוחות צבא לסיוע לטקסס. יחד עם כמה מתנדבים הוא יצא לטקסס בתקווה להשתתף במאבק שלה לעצמאות. עד הגעת הקבוצה ביוני 1836, התרחשו כבר כמה אירועים מרכזיים. ב-2 במרץ נחתמה הכרזת העצמאות של טקסס, וב-10 במרץ נבחר דייוויד ג. ברנט  כנשיא הזמני של רפובליקת טקסס. ב-6 במרץ נפל מבצר אלמו, וב-21 באפריל נחל סם יוסטון ניצחון בקרב סן חסינטו. ב-14 במאי חתם אנטוניו לופס דה סנטה אנה על , בהם הוא הסכים להסיג את כוחותיו מטקסס. הנשיא הזמני ברנט מינה את הנדרסון כבריגדיר גנרל בצבא הרפובליקה, עם הוראות לשוב לקרוליינה הצפונית כדי לגייס כוחו לשירות בטקסס. את השליחות הזאת ביצע הנדרסון על חשבונו הפרטי.
בשירות רפובליקת טקסס
ב-5 בספטמבר 1836 נבחר סם יוסטון כנשיא רפובליקת טקסס, ומינה את הנדרסון כתובע הכללי של הרפובליקה. בדצמבר אותה שנה מונה הנדרסון על ידי יוסטון כמחליפו של סטיבן אוסטין שנפטר בתפקיד מזכיר המדינה של הרפובליקה. בראשית 1837 מינה יוסטון את הנדרסון כשגריר הרפובליקה בצרפת ובממלכה המאוחדת. במהלך כהונתו כשגריר, הוא הצליח להשיג את ההכרה בעצמאותה של רפובליקת טקסס, וניהל עם שתי המדינות משא ומתן על הסכמי סחר.
מושל טקסס וסנאטור
ב-1840 שב הנדרסון לטקסס ופתח משרד עורכי דין בסן אוגוסטין. ב-1844 הוא נשלח לוושינגטון די. סי. כדי לעבוד בשיתוף פעולה עם אייזק ואן זנדט  להבטחת סיפוחה של טקסס לארצות הברית. אף על פי שהסכם הסיפוח נחתם, הוא לא אושר על ידי הסנאט של ארצות הברית, והנדרסון נקרא לשוב לטקסס. בסופו של דבר אושר הסכם הסיפוח על ידי הסנאט של ארצות הברית ב-29 בדצמבר 1845.

כהכנה לקבלתה הצפויה של טקסס כמדינה בארצות הברית, נבחר הנדרסון בבחירות הראשונות למשרת מושל טקסס שהתקיימו ב-1845 כמושל המדינה הראשון. ב-19 בפברואר 1846 הוא הושבע לתפקידו. באפריל אותה שנה, כאשר פרצה מלחמת ארצות הברית-מקסיקו, הוא עזב באופן זמני את תפקידו כדי לפקד על דיווזיית פרשים מתנדבים, ושירת תחת פיקודו של מייג'ור גנרל זכרי טיילור. הוא שב לטקסס כדי לחדש את עיסוקו כמושל, אך לא התמודד על תקופת כהונה נוספת בתפקיד. מנובמבר 1857 ועד מותו הוא כיהן בסנאט של ארצות הברית.
חיים אישיים
ממוזער|250px|המצבה לזכרו של הנדרסון בבית הקברות של הקונגרס.
הנדרסון הכיר את אשתו, פרנסס קוקס , כאשר היה בשליחותו בצרפת ובאנגליה. קוקס נולדה בפילדלפיה והתחנכה באירופה. היא הייתה מתורגמנית רב-לשונית. הם נישאו ב-30 באוקטובר 1839 בלונדון. ב-1840 היא שבה עם הנדרסון לסן אוגוסטין. לשניים נולדו חמישה ילדים, מתוכם שלוש בנות הגיעו לבגרות: מרתה, פאני וג'וליה.

ג'יימס פינקני הנדרסון נפטר בוושינגטון ב-4 ביוני 1858 בעת שכיהן בסנאט. הוא נטמן בבית הקברות של מדינת טקסס, לזכרו הוקמה גם מצבה בבית הקברות של הקונגרס. במהלך מלחמת האזרחים האמריקאית, עברו אלמנתו ובנותיו לאירופה. מרתה נפטרה בגיל 18, פאני נישאה לבן אצולה אוסטרי, וג'וליה נישאה לבעלי חוות סוכר אמריקאי. פרנסס קוקס הנדרסון נפטרה ב-1897 והיא קבורה בניו ג'רזי, שם היא חיה בשנותיה האחרונות עם בתה ג'וליה ועם חתנה אדוארד וייט אדמס.

על שמו של הנדרסון קרוי מחוז הנדרסון שבטקסס שנוסד ב-1846. על שמו קרויה גם העיר הנדרסון שבמחוז ראסק שבטקסס שהוקמה ב-1843. בית הספר היסודי ג'יימס פינקני הנדרסון שביוסטון קרוי גם הוא על שמו.

בית לידתו של הנדרסון בלינקולנטון שבקרוליינה הצפונית, "וודסייד"  הוכנס ב-1973 אל המרשם הלאומי של מקומות היסטוריים.

לקריאה נוספת
 Sobel, Robert, and John Raimo, eds. Biographical Directory of the Governors of the United States, 1789–1978, Vol. 4, Westport, Conn.; Meckler Books, 1978, p. 1515

קישורים חיצוניים

 ג'יימס פינקני הנדרסון באתר אגודת המושלים הלאומית 

 ג'יימס פינקני הנדרסון באנציקלופדיה של קרוליינה הצפונית 
 ג'יימס פינקני הנדרסון באתר The Political Graveyard 


הערות שוליים

קטגוריה:אמריקאים ילידי קרוליינה הצפונית
קטגוריה:מושלי טקסס
קטגוריה:מושלי מדינות ארצות הברית מהמפלגה הדמוקרטית
קטגוריה:חברי הסנאט של ארצות הברית מטקסס
קטגוריה:סנאטורים חברי המפלגה הדמוקרטית
קטגוריה:עורכי דין אמריקאים במאה ה-19
קטגוריה:אמריקאים ממוצא סקוטי
קטגוריה:אישים הקבורים בבית הקברות של מדינת טקסס
קטגוריה:אמריקאים שנולדו ב-1808
קטגוריה:אמריקאים שנפטרו ב-1858